次韵朱知裁少卿見貽二首  其二
作者：曾惇
朝代：宋

paragraphs: 少陵卧窮巷，作詩歎秋雨。
坐令馬羣空，真欲洗萬古。
乃知筆有神，寧復慚思阻。
此翁已仙去，上界足官府。
下視五濁世，正自一塵聚。
後學如秋蟬，聒耳了無取。
月卿折檻後，傳家有儀矩。
織成錦繡段，宮商寄鳴杼。
追還正始音，雅頌繼皇武。
即今風騷將，僅可一二數。
豈伊塵滓人，得此百世士。
心源忽湛然，對面識諸祖。
何待登妙高，歷險歎踽踽。
便可咤善才，室中聞密語。